પણ આ રહ્યાં સ્વર્ગના રાજા એમને પોતાની હાર સહન ના થઈ અને ઉપરથી સ્વર્ગની ગાદી જતી રહેવાનો ડર. એટલે કોઈપણ રીતે નર નારાયણનું તપ ભંગ થાય એ વિશે સતત વિચારમા રહ્યાં અને અંતે એમને એક પોતાનુ બ્રહ્માસ્ત્ર કહી શકાય એવા કામદેવને બોલાવ્યાં કારણ કે મોહથી કોઈને મોહી ન શકાય એમને કામ બતાવીને તો વશમાં કરી જ શકાય. એટલે એમણે કામદેવ, રતિ અને વસંતને બોલાવી નર અને નારાયણનું તપ ભંગ થાય એ માટે કોઈ ચાલ રમવા કહ્યું. થોડી ગંભીર વિચારણા પછી એ તમામ બદ્રીનાથ આવી પહોચ્યાં. વસંત બદ્રીનાથમાં પહોંચી અને ચારેકોર ફેલાઈ ગઈ, બધા વૃક્ષો પર ફૂલ ઉગવા મંડ્યા, કોયલો ટહૂકવા માંડી, ભમરાઓનો ગુંજારવ શરૂ થઈ ગયો, આખુંય વાતાવરણ મહેકી ઉઠ્યું જાણે પ્રકૃતિ સજીવન થઈને વ્યક્તિઓ સાથે વાત કરવા લાગી હોય આખુંય વાતાવરણ મઘમઘી ઉઠ્યું કોઈની પણ ઊંઘ ઉડી જાય એવુ બહુ જ રમણીય વાતાવરણનું ત્યાં નિર્માણ થઈ ગયું.